Spoštovani starši!

V slovenskih vzgojno-izobraževalnih zavodih so nastopile okoliščine, ki omogočajo le izvajanje izobraževanja na daljavo. Menim, da je to mogoče, z določenimi prilagoditvami, kljub vsemu kakovostno izvesti.

Stik učitelja z učenci naše šole bo potekal preko Vas, staršev, po e-mail pošti ter spletni učilnici na šolski spletni strani.

Zaradi ohranjanja kontinuitete učnega procesa bom učencem pripravila jasna navodila glede samostojnega učenja. Učenci bodo uporabljali svoje delovne zvezke in zvezke kot dnevnike samostojnega učenja. Sledili bomo dnevnemu urniku, ki velja v šoli. Po vrnitvi v šolo bom naloge v delovnem zvezku in zvezku pregledala. Tako bodo učenci dokazali, da so doma opravili načrtovane dejavnosti in se samostojno učili.

Pri načrtovanju izobraževanja na daljavo bom izbrala tiste cilje in vsebine učnega načrta, za katere menim, da so primernejši za delo na daljavo.

Navodila za delo bom poslala vsak dan med 18.00 in 18.30 za naslednji dan. Enaka navodila bodo dostopna tudi v spletni učilnici na šolski spletni strani. Prosim Vas, da omogočite otroku, da si prebere navodila (ali jih preberete skupaj), naloge v delovnem zvezku naj si tudi označi. Tako bo pripravljen za samostojno delo naslednji dan. Predlagam, da bi delo na domu potekalo med 9.00 in 13.00, z vmesnimi odmori. Čas reševanja nalog in učenje pa si lahko prilagodite dnevnemu urniku bivanja v družini.

Čeprav na daljavo, še zmeraj ostajam povezana tako s svojimi učenci kot tudi z vami. Če boste naleteli na kakršnokoli težavo ali nerazumevanje, me lahko Vi ali pa tudi učenci pokličejo ali mi pišete/jo. Po telefonu bom dosegljiva vsak delovni dan med 10.00 in 11.00 ter popoldan med 18.00 in 19.00. Z veseljem bom pomagala.

Skupaj nam bo uspelo! Pazite nase in varujte svoje zdravje.

S spoštovanjem,

učiteljica Natalija Šimon